**NOTA INFORMATIVĂ**

**la proiectul Hotărîrii Guvernului ”Pentru aprobarea modificărilor şi completărilor ce se operează în Concepţia Sistemului Informaţional Educaţional”**

În legătură cu reformarea sistemului de învăţământ general, modificările intervenite în cadrul normativ-juridic privind drepturile copilului, Ministerul Educației a demarat lucrările de modernizare a Sistemului de cartografiere, parte componentă a Sistemului Informaţional Educaţional.

În scopul prevenirii abandonului şcolar, respectării drepturilor elevilor cu cerinţe educaţionale speciale şi a celor aflaţi în situaţie de risc, este necesară colectarea şi stocarea centralizată în Sistemul de cartografiere a informaţiilor despre fiecare elev, angajat şi instituţie de învăţământ din ţară. Stocarea şi prelucrarea centralizată a acestor informaţii ***va permite identificarea copiilor care pleacă din sistemul de învăţământ, a celora accesul la studii al cărora ar putea fi îngrădit în bază de apartenenţă etnică, limba maternă, situaţia economică dificilă a familiilor din care provin***.

Concepţia Sistemului Informaţional Educaţional, aprobată prin Hotărârea Guvernului nr. 270 din 13 martie 2007, nu prevede colectarea, stocarea şi prelucrarea datelor referitoare la elevi şi angajaţii instituţiilor de învăţământ.

Din această cauză și în scopul modernizării Sistemului de cartografiere, prin prezentul proiect de hotărîre a Guvernului se propune:

1. Adăugarea, la punctul 3.1.8.1 al Concepţiei, a următoarelor obiecte informaţionale:
* elevul;
* studentul;
* cadrul didactic;
* cadrul de conducere;
* cadrul auxiliar.
1. Adăugarea categoriilor de date, specifice acestor obiecte informaţionale, acestea fiind inserate la punctul 3.1.8.3.1.

Avînd în vedere cele expuse, se consideră oportună aprobarea prezentului proiect de hotărîre a Guvernului.

**Ministru Maia SANDU**